CELEX: 62021TN0743
Language: el
Date: 2021-11-22 00:00:00
Title: Υπόθεση T-743/21: Προσφυγή της 22ας Νοεμβρίου 2021 — Ryanair κατά Επιτροπής

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/50
            
         
      Προσφυγή της 22ας Νοεμβρίου 2021 — Ryanair κατά Επιτροπής
      (Υπόθεση T-743/21)
      (2022/C 37/65)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ryanair DAC (Swords, Ιρλανδία) (εκπρόσωποι: E. Vahida, F C. Laprévote, V. Blanc, D. Pérez de Lamo, S. Rating και Ι.-Γ. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της καθής της 16ης Ιουλίου 2021 σχετικά με την κρατική ενίσχυση SA. 57369 (2020/N) — Πορτογαλία — Ενίσχυση διάσωσης υπέρ της TAP SGPS; (1) και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο προβάλλεται ότι η καθής υπέπεσε σε νομική πλάνη και σε πρόδηλη πλάνη εκτίμησης ισχυριζόμενη ότι η κρατική ενίσχυση εμπίπτει στο καθ’ ύλην πεδίο εφαρμογής των κατευθυντήριων γραμμών περί διάσωσης και αναδιάρθρωσης, χωρίς να προσδιορίσει ορθά αν οι δυσχέρειες της προσφεύγουσας είναι πολύ σοβαρές για να τις αντιμετωπίσει η ίδια και αν είναι εγγενείς ή αποτέλεσμα αυθαίρετης κατανομής των δαπανών εντός του ομίλου στον οποίο ανήκει.
               
            
                  2.
               
               
                  Με τον δεύτερο λόγο προβάλλεται ότι η καθής εφάρμοσε εσφαλμένα το άρθρο 107, παράγραφος 3, στοιχείο γ’, ΣΛΕΕ. Υποστηρίζεται ότι ο έλεγχος της καθής ως προς το εάν πληρούται η προϋπόθεση ότι η ενίσχυση πρέπει να συμβάλει στην επίτευξη ενός σκοπού κοινού συμφέροντος και η εκτίμηση της καταλληλότητας και της αναλογικότητας της ενίσχυσης διάσωσης και των αρνητικών συνεπειών της ενέχουν πλάνη περί το δίκαιο και πρόδηλα σφάλματα εκτιμήσεως.
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση παραβιάζει την αρχή περί απαγορεύσεως των διακρίσεων και την αρχή της ελεύθερης παροχής υπηρεσιών (που εφαρμόζονται στις αεροπορικές μεταφορές με τον κανονισμό (ΕΚ) 1008/2008 (2)), καθώς και την αρχή της ελεύθερης εγκατάστασης.
               
            
                  4.
               
               
                  Με τον τέταρτο λόγο προβάλλεται ότι η καθής δεν κίνησε επίσημη διαδικασία έρευνας παρά τις σοβαρές δυσκολίες και προσέβαλε τα διαδικαστικά δικαιώματα της προσφεύγουσας.
               
            
                  5.
               
               
                  Με τον πέμπτο λόγο προβάλλεται ότι η Επιτροπή παρέβη με την προσβαλλόμενη απόφαση την υποχρέωσή της αιτιολογήσεως την οποία υπέχει βάσει του άρθρου 296, παράγραφος 2, ΣΛΕΕ.
               
            
         (1)  ΕΕ 2021, C 345, σ. 1.
      
         (2)  Κανονισμός (ΕΚ) αριθ. 1008/2008/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση), (Κείμενο που παρουσιάζει ενδιαφέρον για τον ΕΟΧ), ΕΕ 2008 L 293, σ. 3–20).